Heidi Hautala (vihr) pitää sivuillaan listaa MEP-äänestyspäätöksistä. Aborttioikeutta koskeva äänestys ei Petri Sarvamaan (kok) kohdalla päde. Kuva lähti taas kiertämään somessa ja Sarvamaan vati meni nurin.

Petri Sarvamaa sanoo aina kannattaneensa naisen oikeutta aborttiin. Petteri Paalasmaa / AOP

Kokoomuksen europarlamentaarikko Petri Sarvamaa on tehnyt tutkintapyynnön Helsingin poliisille kollegastaan, vihreiden Heidi Hautalasta.

Sarvamaa pyytää poliisia tutkimaan ainakin kunniansa loukkaamista sekä vaaleihin vaikuttamista.

Taustalla on kuva, joka lähti Sarvamaan mukaan kiertämään somessa torstaina.

– Miten meppi äänesti -kampanja on esillä Hautalan nettisivuilla. Minulla meni vati lopullisesti nurin eilen, kun sosiaalisessa mediassa alkoi kiertää kuva, onko naisella oikeus päättää omasta kehostaan.

Kuvan mukaan Sarvamaa olisi äänestänyt aborttioikeutta vastaan.

– Kyse on mietinnöstä, jossa yksi kohta koskee aborttioikeutta. Minut on esitetty siinä vastaan äänestäneenä. Se on virheellinen tieto ja se ei pidä paikkaansa.

Sarvamaan mukaan hän painoi asiassa aluksi väärin ja korjasi asian välittömästi. Korjaus käykin ilmi Sarvamaan somekanavissaan jakamasta dokumentista. Hänen mielestään vahinko on silti jo tapahtunut.

– Nyt kun se tuli tässä kohtaa, katsoin että minulla ei ole mitään muuta mahdollisuutta kuin laittaa tutkintapyyntö. Haluaisin että siinä tutkitaan, onko tarkoitus vaikuttaa äänestyskäyttäytymiseen. Tämä lähti leviämään sosiaalisessa mediassa ja alkoi tulla viestejä ja sähköposteja. Kaivoimme sen äänestysrekisterin ja linkkasin sen somekanavilleni eilen illalla. En kuitenkaan voi sitä niin laajalle levittää. Tämä loukkaa kunniaani ja on erittäin voimakasta informaatiovaikuttamista. Se on virheellinen ja feikki.

Lapsikin soitti kiukkuisena

Sarvamaan mukaan asiassa erityisen loukkaavaa on se, että jopa lähipiiri luulee hänen äänestäneen aborttia vastaan.

– Oma 16-vuotias lapseni tuli lankoja pitkin, että mitä olet mennyt tekemään. Kaverit kyselevät ja kavereiden äidit kyselevät. Tuo on minusta äärimmäisen vakavaa.

Mitä mieltä sinä siisa olet aborttioikeudesta?

– Ikinä ei ole ollut kahta puhetta aborttioikeudesta. Se ei ole asia, jota olisin veivannut. Asia on ollut minulle aina selvä. Lisääntymisterveydestä, johon abortti kuuluu, on äänestetty useita kertoja reilun 7 vuoden aikana ja aina olen äänestänyt sen puolesta. Niin äänestin tuossakin, mutta se meni korjauksen kautta ja siinä tuli vahinkopainallus.

”Emme ole saaneet korjauspyyntöä”

Hautala kommentoi asiaa tekstiviestitse Iltalehdelle vaalitapahtumasta.

– Tiimini tuottaa mitä meppi äänesti -kuvasarjoja mielenkiintoisista äänestyksistä Euroopan parlamentissa aina äänestyksen jälkeen. Tarkoituksena on lisätä avoimuutta ja kertoa ihmisille, miten poliittiset ryhmät ja niiden suomalaismepit äänestävät. Olemme saaneet tiedon jaosta paljon kiitosta. Tiedot otetaan suoraan parlamentin virallisista äänestyspöytäkirjoista. Jos mepit korjaavat äänestyksiään kuvien tekemisen jälkeen, korjaamme niitä pyynnöstä mielellämme. Kyseisestä vuoden 2015 kuvasta emme ole aiemmin saaneet korjauspyyntöä, hän kommentoi.

Lisätty Hautalan kommentti kello 16.35.